Document ID: /roh_data/filtered/fineweb-2-filterrobots_roh.jsonl.gz/70145

Consultaziun tar il sboz per ina revisiun totala da la lescha davart ils fatgs da sanadad dal chantun Grischun (lescha da sanadad)
La regenza ha lantschà la consultaziun tar il sboz per ina revisiun totala da la lescha da sanadad. La nova lescha da sanadad remplazza la lescha vertenta che datescha da l'onn 1984 e tegna quint dal svilup che ha gì lieu en ils fatgs da sanadad publics.
Il dretg chantunal vegn adattà a las prescripziuns dal dretg federal en ils secturs da la prevenziun, dal cumbat cunter epidemias e da la pratica da la professiun da las persunas spezialisadas dal sectur da sanadad. En la nova lescha da sanadad vegnan ultra da quai reglads pli detagliadamain ils dretgs e las obligaziuns da las pazientas e dals pazients envers il dretg vertent e la repartiziun da las incumbensas tranter las vischnancas ed il chantun vegn fixada en moda pli cumplessiva. La realisaziun dal servetsch d'urgenza, ch'è fin ussa stada chaussa da las medias e dals medis sco er da las dentistas e dals dentists, vegn surdada a las organisaziuns professiunalas respectivas. Plinavant èn vegnidas serradas largias ch'eran vegnidas constatadas en connex cun las disposiziuns pertutgant la surveglianza da la polizia da sanadad tras il chantun, en connex cun las disposiziuns penalas sco er en connex cun las mesiras disciplinaras.